32001R1962
L 268/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1962/2001 НА КОМИСИЯТА
от 8 октомври 2001 година
за изменение на Регламент (ЕО) № 1429/95 относно правилата за прилагане на възстановявания при износ в сектора на продуктите от преработени плодове и зеленчуци, различни от тези, предоставяни за добавени захари
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2201/96 на Съвета от 28 октомври 1996 г. относно общата организация на пазарите на продукти от преработени плодове и зеленчуци (1), последно изменен с Регламент (ЕО) № 1239/2001 (2), и по-специално член 16, параграф 8 от него,
като има предвид, че:
(1)
Регламент (ЕО) № 1429/95 на Комисията (3), последно изменен с Регламент (ЕО) № 1007/97 (4), установи правилата за прилагане на възстановявания при износ на преработени продукти от плодове и зеленчуци, различни от тези, предоставени за добавени захари.
(2)
С оглед на по-ефективното управление на тази схема следва да бъдат направени някои изменения.
(3)
Изчисляването на размера на гаранцията, внесена във връзка с подаването на заявление за лицензия, следва да бъде опростено.
(4)
За изпращането на съобщенията до Комисията следва да се ползва електронна поща.
(5)
Официалните празници за Комисията и за държавите-членки трябва да бъдат взети предвид.
(6)
Мерките, предвидени в настоящия регламент, са в съответствие със становището на Управителния комитет за продуктите от преработени плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1429/95 се изменя, както следва:
1.
Член 3, параграф 1, втора алинея, първо тире се заменя със следния текст:
„-
от внасянето на гаранция в размер на 20 EUR на тон нетно тегло, в границите на размера на възстановяването,“
2.
Член 6 се заменя със следното:
„Член 6
1. За всяка категория продукти държавите-членки съобщават на Комисията:
а)
общите количества, за които са били поискани лицензии, с изключение на количествата, заявленията за които са били отхвърлени съгласно член 3, параграф 4;
б)
общите количества, за които лицензиите са били оттеглени в случая, указан в член 4, параграф 4;
в)
общите количества, за които са били издадени лицензии, но те не са били използвани;
г)
общо неизползваните количества в рамките на отклонението, предвидено в член 8, параграф 5 от Регламент (ЕО) № 1291/2000 на Комисията (5).
Ако някои от количествата, изброени по-горе липсват, съобщението съдържа обозначението „няма“.
2. Съобщенията:
а)
съдържат, ако е подходящо, обозначението „помощ по храните ГАТТ“, ако се отнасят за възстановяване на разходи, предоставяно по линия на помощта по храните, предвидена в член 10, параграф 4 от Споразумението по селското стопанство, сключено в рамките на Уругвайския кръг от многостранните търговски преговори;
б)
изпращат се до Комисията по електронна поща чрез използване на формуляра, предоставен за тази цел на държавите-членки от Комисията.
3.
а)
Съобщенията се правят всяка седмица в понеделник и четвъртък най-късно до 12.00 часа (брюкселско време), за заявленията, подадени всеки работен ден в периода от деня на предходното съобщение до този преди изпращането на въпросното съобщение, както и за данните, които държавите-членки са получили през този период относно оттеглените и неизползвани количества. В случай че някой понеделник или четвъртък съвпадне с официален празник за Комисията, тя може временно да промени деня за съобщения.
б)
В случай че денят за съобщения, предвиден в буква а), е национален официален празник, съответната държава-членка изпраща съобщението през работния ден, преди този национален празник, най-късно до 15.00 часа (брюкселско време).
3.
Приложението се заличава.
Член 2
Настоящият регламент влиза в сила на седмия ден след публикуването му в Официален вестник на Европейските общности.
Той се прилага спрямо лицензиите, за които са подадени заявления на 25 октомври 2001 г. или след тази дата.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 октомври 2001 година.